СурэтыщI цIэрыIуэм и дерс
Бахъсэн къалэм гъуазджэхэмкIэ и сабий школ №1-м и егъэджакIуэхэмрэ гъэсэнхэмрэ папщIэ абы мастер-класс щитащ сурэтыщI цIэрыIуэ Мэзло Эдуард.
Италием, Инджылызым, нэгъуэщI щIыпIэхэми зи IэдакъэщIэкIхэр щагъэлъэгъуа, Европэм и къэрал зэхуэмыдэхэм щыIэ уней гъэтIылъыгъэхэм зи лэжьыгъэхэр щахъумэ художникым и IэщIагъэм и щэхухэм хигъэгъуэзащ сабийхэр. Ар ныбжьыщIэхэм яхутепсэлъыхьащ композицэм и ухуэкIэм, творческэ гукъэкIым и хуитыныгъэм, тхылъымпIэм яхутрищIыхьа сурэтхэмкIи и псалъэхэр щIигъэбыдащ.
КъыкIэлъыкIуэу сабийхэм лэжьыгъэ яритащ. Абыхэм ящIа сурэтхэр яхузэпкърихащ, гулъытэ зыхуащIыпхъэхэр къыхигъэщхьэхукIащ, нэхъыфIхэр къыхихащ. Мэзлом къыхигъэщащ сабийхэм гупсысэ куу зэраIэр, ар ящIа сурэтхэм къызэрыхэщыр.
ЗэIущIэм кърихьэлIа адэ-анэхэм фIыщIэ хуащIащ сурэтыщIым, и зэман емыблэжу къазэрыхуеблэгъам, къыхаха IэщIагъэм я бынхэр зэрытригъэгушхуам папщIэ.
ТЫIЭЩ Эллинэ.
